1. Įvadas

Europos nuosprendžių registrų informacinė sistema (ECRIS) pradėjo veikti 2012 m. balandžio mėn. Europos nuosprendžių registrų informacinė sistema reglamentuojama 2009 m. vasario 26 d. Tarybos pamatiniu sprendimu 2009/315/TVR dėl valstybių narių keitimosi informacija iš nuosprendžių registro organizavimo ir turinio (toliau – Pamatinis sprendimas) ir 2009 m. balandžio 6 d. Tarybos sprendimu dėl Europos nuosprendžių registrų informacinės sistemos (ECRIS) sukūrimo pagal Pamatinio sprendimo 2009/315/TVR 11 straipsnį.

Jos paskirtis – pagerinti piliečių saugumą Europos laisvės, saugumo ir teisingumo erdvėje, įgalinant valstybes nares veiksmingai keistis informacija apie ankstesnius ES baudžiamųjų teismų priimtus apkaltinamuosius nuosprendžius.

Ši ataskaita yra pirmoji statistinė Komisijos ataskaita dėl keitimosi valstybių narių baudžiamųjų bylų nuosprendžių informacija per ECRIS, kaip numatyta Tarybos sprendimo 2009/316/TVR 7 straipsnyje.

1.1. Bendrieji ECRIS principai

ECRIS grindžiama decentralizuota struktūra, jungiančia valstybes nares, kad jos galėtų veiksmingai keistis informacija apie nuosprendžius.

·ECRIS tikslais kiekviena valstybė narė paskiria centrinę instituciją (vieną ar kelias) kaip vieną bendrą informacinį punktą ir paveda jai vykdyti visas pareigas pagal ECRIS pamatinį sprendimą.

·Valstybių narių centrinės institucijos keičiasi informacija elektroninėmis priemonėmis, naudodamos standartinę formą, kad būtų galima efektyviai ir iš karto suprantamai bendrauti visomis ES kalbomis ir tai daryti per trumpą 10 arba 20 dienų laikotarpį.

·Valstybė narė, nuteisusi kitos valstybės narės pilietį, teisiškai privalo kuo greičiau per ECRIS pateikti su apkaltinamuoju nuosprendžiu susijusią informaciją šio asmens pilietybės valstybei (-ėms) narei (-ėms), įskaitant paskesnius atnaujinimus (pranešimai apie naujus apkaltinamuosius nuosprendžius ir informacijos atnaujinimas).

·Taigi pilietybės valstybė narė tvarko centrinę visų ES baudžiamųjų teismų jos piliečiams priimtų apkaltinamųjų nuosprendžių saugyklą. Ji privalo saugoti ir atnaujinti visą per ECRIS gautą informaciją ir teikti išsamią informaciją apie nuosprendžius baudžiamosiose bylose per ECRIS atsakydama į prašymus, kai juos pateikia kita valstybė narė (prašymai pateikti informaciją).

·Informacija apie nuosprendžius turi būti keičiamasi baudžiamojo proceso tikslais, o jei tai leidžiama pagal nacionalinę teisę, ja gali būti keičiamasi ir kitais tikslais, pavyzdžiui, administracinio proceso, darbo, licencijų ir kt.

·Nors ECRIS iš esmės skirta keistis informacija apie ES piliečius, per ją galima keistis informacija ir apie trečiųjų šalių piliečius bei asmenis be pilietybės (toliau – TŠP). Kartu su šia statistine ataskaita Komisija pasiūlė papildomus teisės aktus, kuriais būtų sukurta ECRIS-TCN centrinė sistema, skirta padėti veiksmingai keistis informacija apie TŠP per ECRIS.

Pagal Pamatinį sprendimą valstybės narės buvo įpareigotos iki 2012 m. balandžio 27 d. įdiegti sistemą teisiškai ir techniškai, tarpusavyje susijungti elektroninėmis priemonėmis ir pradėti keistis informacija pagal pirmiau aprašytus bendruosius principus.

1.2. ECRIS teisinis pagrindas ir statistiniai duomenys

Bendrieji keitimosi informacija ir sistemos veikimo principai reglamentuojami Pamatiniu sprendimu 2009/135/TVR.

Tarybos sprendimu 2009/136/TVR nustatyta standartinė forma, kurią naudodamos valstybės narės elektroninėmis priemonėmis keistųsi iš nacionalinių nuosprendžių registrų paimta informacija, visų pirma informacija apie nusikalstamą veiką, dėl kurios priimtas apkaltinamasis nuosprendis, ir informacija apie apkaltinamojo nuosprendžio turinį. Jame taip pat nustatytos kitos bendrosios ir techninės įgyvendinimo priemonės, susijusios su informacijos mainų organizavimu ir paprastinimu.

Taryba taip pat priėmė papildomas išsamias taisykles dėl ECRIS sistemos veikimo, įskaitant jos veikimo analizę, išsamias technines specifikacijas ir statistinę informaciją.

Pagal šias taisykles sistema automatiškai renka neasmeninius statistinius duomenis siekiant stebėti ECRIS veikimą ir veiksmingumą, taip pat ar valstybių narių informacijos mainai atitinka ECRIS teisės aktus.

Šiuo metu išsamiose ECRIS techninėse specifikacijose išvardyti 225 ECRIS stebėsenos rodikliai. Sistema šiuos statistinius duomenis generuoja automatiškai nacionaliniu lygmeniu ir valstybės narės juos kas mėnesį siunčia Europos Komisijai.